สังคมข่าวหุ้น
*...ดัชนีหุ้นไทยปิดตลาด 1,607.27 จุดเพิ่มขึ้น 11.69 จุด มูลค่าการซื้อขาย 48,303 ล้านบาท เริ่มต้นครึ่งปีหลังได้ดีทีเดียว แต่ว่าจะ “ดีแป๊บ” หรือ “ดีไปยาว” ต้องลุ้นกันต่อไป ทิศทางวันนี้อย่างแรกยืนเหนือ 1,600 จุดได้หรือไม่ ส่วนแนวต้าน 1,610 จุด...
2 ก.ค. 2561

เล็กเซียวหงส์
*…ดัชนีหุ้นไทยปิดตลาด 1,607.27 จุดเพิ่มขึ้น 11.69 จุด มูลค่าการซื้อขาย 48,303 ล้านบาท เริ่มต้นครึ่งปีหลังได้ดีทีเดียว แต่ว่าจะ “ดีแป๊บ” หรือ “ดีไปยาว” ต้องลุ้นกันต่อไป ทิศทางวันนี้อย่างแรกยืนเหนือ 1,600 จุดได้หรือไม่ ส่วนแนวต้าน 1,610 จุด…
*…SUPER โผล่ขึ้นมาหยอกอีกแล้ว.!!จู่ ๆ หุ้นวิ่งชนซิลลิ่ง แบบไม่มีปี่ ไม่มีแซกโซโฟน ทำเอางงไปตาม ๆ กัน พอหายงงนึกขึ้นได้ว่าเมื่อวันที่ 1 มิ.ย. 2561 ที่ผ่านมา หุ้น SUPER รูดติดฟลอร์แบบงง ๆ มาแล้ว ผ่านไป 1 เดือนพอดิบพอดี 2 ก.ค. 2561 หุ้น SUPER วิ่งชนซิลลิ่ง..!!? เกมนี้ไม่ใช่รายย่อยแน่ ๆ แอบคิดเงียบ ๆ คนเดียวว่า “1 มิถุนาฯ พาเจ๊ง” มาแล้ว แต่มาคราวนี้ “2 กรกฎาฯ พาดอย” หรือไม่ ดูพฤติกรรมเสมือนว่าครั้งก่อน “ขาใหญ่” ทุบเพื่อเอาของ..เสร็จแล้ว คราวนี้ดันเพื่อออกของหรือไม่..ทุกอย่างเป็นไปได้หมด.!…
*…SCC หุ้นลงหนัก แต่น่าเก็บ ดูจาก P/E ไม่ถึง 10 เท่า ผลตอบแทนจากปันผลเกิน 5% ใครที่ “รักชอบหุ้นปันผล” ถือเป็นจังหวะซื้อได้แล้ว อย่าได้ลืมนะว่า SCC จ่ายปันผลปีละ 2 ครั้งนะครับ…
*…PTT เช่นเดียวกัน ราคาหุ้นปรับลงไม่สมศักดิ์ศรีหุ้นพลังงานเบอร์ 1 ของไทยเอาซะเลย..แห่เทขายหุ้นกันเหมือนบริษัทจะเจ๊งซะงั้น..ว่าไปแล้วปัจจัยพื้นฐานดูแน่นเปรี๊ยะ ๆ ๆ ราคาทรุดแบบนี้ P/E แค่ 10 เท่า อัตราผลตอบแทนเงินปันผล 5% เอาเป็นว่าใครที่นิยมชมชอบหุ้นปันผล SCC-PTT ต้องทยอยซื้อได้แล้ว….
*…GGC ราคาปรับลงเละเทะ.! เช่นเดียวกับงบไตรมาส 2/2561 ท่าทางดูไม่จืดเช่นกัน หลังต้องบันทึกค่าใช้จ่ายพิเศษ กรณีเกิดมีสต๊อกลม 2,100 ล้านบาท ทำให้งบไตรมาส 2/2561 มีโอกาสขาดทุนทางบัญชีหนักเลยทีเดียว..กรณีเลวร้ายที่สุดบันทึกขาดทุนทีเดียว 2,100 ล้านบาท เท่ากับว่า GGC ขาดทุน 2.05 บาทต่อหุ้น แต่ว่าจะบานปลายไปถึงขนาดต้องแก้งบการเงินย้อนหลังหรือไม่..ต้องดูกันต่อไป แต่แค่นี้ขนแขนแสตนด์อัพกันไปหมดแล้ว..!!…
*…JAS มีคนสอบถามมาว่า “เมื่อไหร่ราคาจะกลับมา” บอกได้คำเดียวว่า “ถ้าเจ้าไม่ดัน ราคาไม่ขึ้นแน่” แต่หากถามว่า “เจ้าจะดันหรือไม่” อันนี้ต้องดูละว่า “เจ้าเคลียร์หนี้ส่วนตัว” ไปจบหรือยัง.!? แต่ “หากไม่จบก็สลบกันต่อไป” จริงป๊ะ (เจ้าฮะ)…
*…หุ้นร้อนประจำวันที่ 2 ก.ค. 2561 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) และขยายช่วงดำเนินการ คือ บริษัท ดีมีเตอร์ คอร์ปอเรชั่น จำกัด (มหาชน) หรือ DCORP ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่วันที่ 3 ก.ค.-23 ก.ค. 2561…
*…ปิดท้ายพบกับข่าวหุ้นเจาะตลาด ผ่านสถานีโทรทัศน์สปริงนิวส์ดิจิทัลช่อง 19 เวลา 9.40-11.00 น. จุใจกับเนื้อหาเข้มข้นขึ้น เวลามากขึ้น ดำเนินรายการโดยบูรพา สงวนวงศ์ และสุภชัย ปกป้อง พร้อมรับชมสด ๆ ผ่านทาง www.facebook.com/ข่าวหุ้นธุรกิจ หรือ www.facebook.com/ข่าวหุ้นเจาะตลาด และ FM 102 MHz….
*…พร้อมอัพเดทตลาดทุนทุกวันจันทร์-ศุกร์ กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 9.15 น. ตามด้วย Mid-Day Report โดยบูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น. แบบไลฟ์กันสด ๆ ผ่านทาง www.facebook.com/ข่าวหุ้นธุรกิจ-Kaohoon หรือ www.kaohoon.com การันตีทุกโจทย์เรื่องหุ้นหาคำตอบได้ที่ข่าวหุ้นธุรกิจเท่านั้น